Thomas Danielsen (V), 2014-05-06:
Tak for det, formand.
L 180 er forslag til lov om ændring af loven om elforsyning, loven om naturgasforsyning og loven om Energinet.dk.
Hovedformålet med lovforslaget er at udmønte elreguleringsudvalgets forslag om regulering af forsyningspligten med henblik på at fremme konkurrencen på elmarkedet.
Det er et veldokumenteret forhold, at den hidtidige forsyningspligtsregulering har hæmmet konkurrencen.
Det bliver der derfor med dette lovforslag lavet om på, da forsyningspligten erstattes af en leveringspligt, hvilket da glæder Venstre.
Energitilsynet har bl.a. lavet en grundig rapport, der har belyst og dokumenteret dette forhold.
Også Konkurrencestyrelsen og Forbrugerstyrelsen har udarbejdet en rapport i 2011, der tegner et tilsvarende billede.
Det, vi kan se af dette, er, at en fastsættelse af den situation, hvor relativt få kunder benytter sig af det frie elmarked, vil begrænse konkurrencen, begrænse innovation, effektivitet og produktudvikling, og endelig vil det begrænse produktudbuddet til forbrugere og kunder i det hele taget.
Med lovforslaget, som indeholder en afskaffelse af den nuværende forsyningspligt, skabes der grobund for større innovation og bredere produktvalg, og det vil især på længere sigt medføre større prispres med det til følge, at forbrugerne vil opleve lavere priser på deres el.
I forhold til udskydelsen af engrosmodellen er det noget, som vi selvfølgelig gerne havde set var undgået, men et faktum er, at der udestår væsentlige beslutninger og et særdeles omfattende arbejde med forberedelserne og implementeringen hos flere parter, hvorfor vi naturligvis må vise hensyn til det.
Det ændrer dog ikke på, at man allerede i dag har mulighed for let og frit valg af elleverandør.
Man må desværre bare finde sig i at modtage regningen fra to forskellige parter indtil den 1. oktober 2015.
I spørgsmålet om håndteringen af dårlige betalere skal der tages hensyn til både sårbare forbrugere og elhandelsvirksomhedernes tabsrisiko.
Derfor er Venstre tilfreds med, at lovforslaget bliver ændret, således at krav om forudbetaling erstattes med muligheden for at kræve en sikkerhedsstillelse i form af et stående beløb, f.eks. et depositum eller en bankgaranti, der afspejler elhandelsvirksomhedernes risiko i det konkrete tilfælde, men som dog aldrig må være højere, end hvad der svarer til 5 måneders forbrug.
Derudover skal Energitilsynet være ansvarlig for, at der etableres en ny prisportal, hvor forbrugeren nemt og overskueligt kan sammenligne elpriserne på markedet.
Endelig sker der en ændring i lov om Energinet.dk.
Den er af teknisk karakter, men bevirker bl.a., at Energinet.dk kan fusionere nogle af de opgaver, de allerede løser i dag, i datterselskaberne.
Derudover vil de få mulighed for at varetage opgaver vedrørende forundersøgelser af koblingsanlæg og anskaffe koblingsanlæg, hvis det vurderes nødvendigt i forbindelse med udbud af havvindmølleparker.
Lovforslaget forventes at træde i kraft den 30. juni 2014 og støttes i det store og hele af Venstre, som dog ønsker at stille nogle spørgsmål af teknisk karakter under behandlingen.
F.eks. ønsker vi, at ministeren redegør for konsekvensen af en korrekturfejl i lov om elforsyning af 12. juni 2013, der først rettes med dette lovforslag, men som har store økonomiske konsekvenser for de energitunge virksomheder med et forbrug, der overstiger 100 gigawatt.
Måske ministeren allerede i dag kan løfte sløret for, om ministeren har kendskab til dette, og – i bekræftende fald – hvad ministeren agter at gøre for, at virksomheder ikke bliver ramt utilsigtet mod Folketingets vilje og intentioner.